Shavkat Mirziyoyev Abu Dabi valiahdi bilan hamkorlik masalalarini muhokama qildi

Suhbatda ko‘p qirrali O‘zbekiston-BAA munosabatlarining dolzarb masalalari, shuningdek, amaliy hamkorlikning savdo-iqtisodiy, investitsiya, bank-moliya, yoqilg‘i-energetika, transport-kommunikatsiya va boshqa ustuvor sohalarida yanada kengaytirish istiqbollari muhokama qilindi.
Koronavirus infeksiyasining tarqalishiga yo‘l qo‘ymaslik va ushbu global xatarga samarali qarshi kurashish borasida mamlakatlarimizda amalga oshirilayotgan misli ko‘rilmagan chora-tadbirlarga alohida e'tibor qaratildi.
“Davlatimiz rahbari pandemiya oqibatlarini yengib o‘tishda ko‘rsatilayotgan ko‘mak uchun Birlashgan Arab Amirliklari rahbariyatiga minnatdorlik bildirdi.
Koronavirus tarqalishining ikki tomonlama hamkorlik sur'atiga, shu jumladan bugungi kunda BAAning yetakchi kompaniya va banklari ishtirokida sanoat, infratuzilma, energetika, qishloq xo‘jaligi va boshqa tarmoqlarda amalga oshirilayotgan istiqbolli loyihalarga salbiy ta'sirini kamaytirish maqsadida harakatlarni yaqindan muvofiqlashtirishni davom ettirish muhim ekani ta'kidlandi”, deyiladi O‘zbekiston prezidenti matbuot xizmati xabarida.
Turli darajalarda birgalikdagi sa'y-harakatlarni faol muvofiqlashtirish lozimligi qayd etildi.
Tomonlar, shuningdek, mintaqaviy va xalqaro ahamiyatga molik masalalar yuzasidan fikr almashdilar.